Ivor Lehoťan, Miroslav Tomášik, Marcel Merčiak, Miroslav Michalech a Igor Mráz (im memoriam) sa stali ďalšími držiteľmi Cien Gabriela Zelenaya v oblasti športovej žurnalistiky.
Cena nesie meno po legendárnom reportérovi, komentátorovi a zakladateľovi Únie slovenských novinárov.
Každoročne ju udelia aj významnému slovenskému športovcovi. Prvým laureátom sa stal vlani bývalý československý hokejový reprezentant Jozef Golonka. V stredu ocenili bývalého československého futbalového reprezentanta Jozefa Adamca – strieborného medailistu z MS 1962 v Čile a účastníka MS 1970 v Mexiku.
Niekdajší kanonier Spartaka Trnava má za sebou aj bohatú trénerskú kariéru. Trénoval Trnavu, Slovan Bratislava, Inter Bratislava, Duklu Banská Bystrica, Bohemians Praha i Artmediu Bratislava. Bol aj reprezentačný tréner Slovenska. V ankete futbalista storočia skončil druhý za Jánom Popluhárom.